Болэ Руслан и ехъулIэныгъэхэр
Къэрал Щхьэхуитхэм я Зэныбжьэгъугъэм (СНГ) и кубокыр къэхьыным хуэунэтIауэ щIалэгъуалэ гуп къыхэхахэм футболымкIэ я зэхьэзэхуэ Санкт-Петербург щокIуэкI. Абы зэфIэкI лъагэ къыщегъэлъагъуэ ди лъахэгъу Болэ Руслан.
Урысей Федерацэм и щIалэгъуалэ командэ къыхэхам и гъуащхьауэ адыгэ щIалэм гуп зэпеуэм хыхьэ зэIущIищым топиплI щыдигъэкIащ. ЯпэщIыкIэ абы бжыгъэр къыщызэIуихащ Молдавием драгъэкIуэкIа пэщIэдзэ джэгугъуэм. КъыкIэлъыкIуэу Литвам и гъуэри хигъэщIащ. Санкт-Петербург къалэм и футболист ныбжьыщIэхэм щапэщIэта ещанэ зэIущIэм Болэ Руслан щынэхъыфI дыдэу къалъытащ — абы аргуэру топитI я хьэрхуэрэгъухэм яхудигъэкIащ.
Джэгугъуищми щытекIуэри, Урысей Федерацэм и командэ къыхэхам зыхэт гупым япэ увыпIэр щиубыдащ. АдэкIэ финалым и Iыхьэ плIанэр ди щIалэхэм къапэщылъщ.
Фигу къэдгъэкIыжынщи, Къэрал Щхьэхуитхэм я Зэныбжьэгъугъэм хыхьэ къэралыгъуэхэм я щIалэгъуалэ командэхэм илъэс зыбжанэ хъуауэ ирагъэкIуэкI зэхьэзэхуэм пашэныгъэр къыщызыхьа гупым иджыри къэс зэи къэмыхъуауэ адыгэ щIалэ нэгъабэ хэтащ — ар Болэ Русланщ. Мы гъэми а ехъулIэныгъэм пищэну абы дыщогугъ.
Хьэтау Ислъам.
